Diari Oficial de la Generalitat Valenciana


Sumari del DOGV 7903, del 25-10-2016 (2016/8363)

ORDRE 20/2016, de 19 d'octubre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió d'ajudes per l'Institut Valencià de Competitivitat Empresarial (IVACE) per a impulsar la internacionalització empresarial.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2016/10/19/20/dof/vci/html**

### Dades del document

Número de DOGV
:   7903

Data del DOGV
:   25-10-2016

Secció del DOGV
:   I. DISPOSICIONS GENERALS

Número del document
:   2016/8363


Data del document
:   19-10-2016

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Ordre

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * legislació

ORDRE 20/2016, de 19 d'octubre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió d'ajudes per l'Institut Valencià de Competitivitat Empresarial (IVACE) per a impulsar la internacionalització empresarial. [2016/8363]  
Índex  
  
Preàmbul  
Article 1. Objecte  
Article 2. Modalitats d'ajuda  
Article 3. Convocatòria i procediment de concessió  
Article 4. Requisits generals dels beneficiaris  
Article 5. Tipologia d'actuacions i requisits dels projectes objecte d'ajuda  
Article 6. Quantia de les ajudes  
Article 7. Sol·licituds  
Article 8. Ordenació i instrucció  
Article 9. Criteris d'atorgament de les ajudes  
Article 10. Comissió d'Avaluació  
Article 11. Resolució de la convocatòria  
Article 12. Obligacions del beneficiari  
Article 13. Modificació de la subvenció i reintegrament de les ajudes concedides  
Article 14. Acumulació d'ajudes  
Article 15. Entitats col·laboradores  
Article 16- Subcontractació  
Article 17. Justificació de les ajudes  
Article 18. Pagament de les ajudes  
Article 19. Control i verificació  
Disposició addicional  
Única. No incidència econòmica  
Disposicions finals  
Primera. Desplegament i execució  
Segona. Entrada en vigor  
  
  
PREÀMBUL  
  
L'arrancada econòmica de la Comunitat Valenciana passa necessàriament per augmentar la internacionalització de les seues empreses i de la seua economia. En la situació actual, la internacionalització és un dels elements clau per al bon funcionament d'una empresa i de les seues perspectives de futur.  
És necessari recolzar les xicotetes i mitjanes empreses de la Comunitat a ser més competitives i que els seus productes siguen reconeguts en l'estranger a través de mesures concretes i incrementant els recursos destinats al desenvolupament d'aquesta aposta estratègica.  
S'han de desenvolupar mesures i iniciatives per a aconseguir que el nombre més gran de PIMES aposten per la internacionalització a fi de d'incentivar l'activitat empresarial i fomentar l'economia i l'ocupació. Per això, la millora del posicionament dels productes i serveis de les empreses de la Comunitat Valenciana en els mercats exteriors constitueix un factor imprescindible per a generar riquesa i benestar.  
Es pretén així aconseguir la generació i la creació d'ocupació estable i de qualitat en les empreses per mitjà de l'adopció de mesures que permeten incrementar la productivitat d'aquestes millorant el seu grau d'internacionalització i afavorint al mateix temps la consecució d'un impacte positiu en termes socials, econòmics, mediambientals i d'ocupació a la Comunitat Valenciana, això és, contribuint de manera objectiva a millorar l'estat de benestar i sostenibilitat del conjunt de la nostra societat.  
Les mesures proposades per l'Institut Valencià de Competitivitat Empresarial (IVACE) en aquestes bases reguladores van dirigides a impulsar la internacionalització de les empreses, i en aquest sentit consoliden l'aposta de la Conselleria d'Economia Sostenible, Sectors Productius, Comerç i Treball per a ajudar les empreses de la Comunitat Valenciana a millorar el seu posicionament en els mercats internacionals, actuant així de manera coordinada amb la Direcció General d'Internacionalització. Tant la concessió de subvencions com de préstecs bonificats en el seu tipus d'interés ?en tant que aquests revisten també naturalesa subvencional en virtut de l'article 2.4.h i de la disposició addicional sisena de la Llei 38/2003, de 17 de novembre, General de Subvencions- contribueixen a facilitar el compliment dels objectius indicats.  
Aquestes ajudes s'emmarquen dins de l'estratègia de la Comunitat Valenciana en matèria de suport a les empreses, i s'inclouen dins de l'eix prioritari 2.5.4.6, «Promoure el creixement i consolidació de les empreses millorant el seu finançament, tecnologia i accedint a serveis de suport avançats que permeten el seu creixement i aconseguisquen millorar la seua consolidació en els mercats», del Programa Operatiu del Fons Europeu de Desenvolupament Regional de la Comunitat Valenciana 2014-2020.  
Als efectes del que preveuen els articles 3.3 i 7.3 del Decret 147/2007, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, les beques regulades en aquestes bases no estan subjectes a l'obligació de notificació o comunicació a la Comissió Europea per estar subjectes al Reglament (UE) núm. 1407/2013 de la Comissió, de 18 de desembre de 2013 relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DO L 352 de 24.12.2013), d'ara en avant Reglament (UE) núm. 1407/2013, de 18 de desembre, de 2013.  
  
Amb aquesta ordre, l'objecte de la qual és establir les bases per a la concessió d'ajudes per l'IVACE per a impulsar la internacionalització empresarial, es desenvolupen les competències quant a la planificació de l'activitat econòmica de la Comunitat Valenciana té atribuïdes la Generalitat de conformitat amb el que estableix l'article 52.1 de l'Estatut d'Autonomia; així mateix es dóna compliment al que disposa l'article 165 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, relatiu a les bases reguladores de la concessió de subvencions.  
A aquestes bases de convocatòria, pel seu caràcter de subvenció, els és d'aplicació la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, i ?en els preceptes que siga aplicable- la Llei 38/2003, de 17 de novembre, General de Subvencions i el seu Reglament aprovat per Reial Decret 887/2006, de 21 de juliol. En el cas que les ajudes estiguen finançades per fons de la Unió Europea, caldrà ajustar-se a allò que s'ha disposat per la normativa comunitària sobre els procediments de concessió i control, així com sobre reintegraments i sancions. En aquest supòsit, serà aplicable el Reglament (UE) núm. 1303/2013 del Parlament Europeu i del Consell de 17 de desembre de 2013 pel qual s'estableixen disposicions comunes relatives al Fons Europeu de Desenvolupament Regional, al Fons Social Europeu, al Fons de Cohesió, al Fons Europeu Agrícola de Desenvolupament Rural i al Fons Europeu Marítim i de la Pesca, i pel qual s'estableixen disposicions generals relatives al Fons Europeu de Desenvolupament Regional, al Fons Social Europeu, al Fons de Cohesió i al Fons Europeu Marítim i de la Pesca, i es deroga al Reglament (CE) núm. 1083/2006 del Consell  
En el procés d'elaboració d'aquesta ordre, ha emés un informe l'Advocacia General de la Generalitat i la Intervenció Delegada, amb els previs tràmits d'audiència pertinents.  
Per tot això, i de conformitat amb el que disposa l'esmentat article 165 de la Llei 1/2015, de 6 de febrer, de la Generalitat, en relació amb l'article 8 del Decret 7/2015, de 29 de juny, del president de la Generalitat, pel qual determina les conselleries en què s'organitza l'Administració de la Generalitat, i les competències atribuïdes pel Decret 157/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, per la disposició addicional setena de la Llei 12/1988, de 30 de desembre, de Pressupostos de la Generalitat per a 1989 i per l'article 2 del Reglament d'organització i funcionament de l'Institut Valencià de Competitivitat Empresarial (IVACE) aprovat per Decret 4/2013, de 4 de gener, desenvolupament de mesures de finançament es referix, i d'acord amb el Consell Jurídic Consultiu de la Comunitat Valenciana,  
  
ORDENE  
  
Article 1. Objecte  
Aquesta ordre estableix les bases reguladores per a la concessió per l'Institut Valencià de Competitivitat Empresarial (d'ara en avant, IVACE) de subvencions i ajudes a projectes que comprenguen l'àmbit de la internacionalització empresarial, a través d'accions dirigides a impulsar la internacionalització de les empreses de la Comunitat Valenciana, a fi de millorar el seu posicionament en mercats exteriors i facilitar l'accés als mercats internacionals dels seus productes i serveis per mitjà del suport a les accions incloses en els seus plans d'internacionalització.  
  
Article 2. Modalitats d'ajuda  
Les ajudes podran concedir-se davall la modalitat de:  
1. Subvencions.  
2. Préstecs.  
  
Article 3. Convocatòria i procediment de concessió  
1. El procediment per a la concessió de les ajudes serà el de concurrència competitiva, d'acord amb els principis de publicitat, transparència, igualtat i no discriminació, i s'iniciarà d'ofici per mitjà de convocatòria de la presidència de l'IVACE, òrgan a qui correspondrà la gestió d'aquesta.  
Les convocatòries podran establir la realització de diversos procediments de selecció successius al llarg d'un exercici pressupostari, i en aquestes haurà de concretar-se necessàriament el nombre de resolucions successives que haurà de recaure, l'import màxim a atorgar, el termini màxim de resolució de cadascun dels procediments i el termini en què hauran de presentar-se les sol·licituds. La seua regulació s'ajustarà en tot cas al que preveu l'article 59 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre.  
2. Les convocatòries contindran, almenys, el que preveu l'article 166 de la Llei 1/2015, de 6 de febrer, de la Generalitat.  
3. El text íntegre de les convocatòries es remetrà a la Base de Dades Nacionals de Subvencions, i un extracte d'aquestes es publicarà en el Diari Oficial de la Generalitat Valenciana (DOGV).  
  
Article 4. Requisits generals dels beneficiaris  
1. Podran sol·licitar aquestes ajudes les PIME que no incórreguen en cap de les prohibicions que s'estableixen en l'article 13.2. de la Llei 38/2003, de 17 de novembre.  
A efectes d'aquesta ordre, es considerarà PIME l'entitat les característiques de la qual s'ajusten al que disposa en l'annex I del Reglament (UE) núm. 651/2014 de la Comissió de 17 de juny de 2014 pel qual es declaren determinades categories d'ajuda amb el mercat interior en aplicació dels articles 107 i 108 del Tractat (DO L 187, de 26.06.2014).  
  
2. Les PIME beneficiàries hauran de comptar amb seu social a la Comunitat Valenciana.  
3. No podran obtindre la condició de beneficiàries:  
a) Les comunitats de béns i altres agrupacions faltades de personalitat jurídica, així com les associacions, fundacions, administracions públiques, i en general, les entitats sense ànim de lucre.  
c) Les empreses que operen en els sectors de la pesca i l'aqüicultura regulades pel Reglament (CE) núm. 104/2000 del Consell (DO L17, de 21.01.2000, p.22), i les dedicades a la producció primària de productes agrícoles, sense perjuí del que disposa l'apartat 2 de l'article 1 del Reglament (UE) núm. 1407/2013 a les ajudes de minimis per a les empreses que operen en més d'un sector.  
4. Per a l'exercici de la seua activitat els beneficiaris hauran de disposar de les autoritzacions administratives preceptives, trobar-se inscrits en els registres públics pertinents, i complir amb qualssevol altres requisits exigits per les disposicions aplicables.  
5. En especial, els beneficiaris hauran de trobar-se al corrent en el compliment de la Llei 6/2014, de 25 de juliol, de Prevenció, Qualitat i Control Ambiental d'Activitats a la Comunitat Valenciana, del Reial Decret Legislatiu 1/2013, de 29 de novembre, pel qual s'aprova el Text Refós de la Llei General de Drets de les persones amb discapacitat i de la seua inclusió social, de la Llei Orgànica 3/2007, de 22 de març, per a la Igualtat efectiva de Dones i Homes, i de la Llei 9/2003, de 2 d'abril, per a la Igualtat entre Dones i Homes, així com en la normativa que poguera modificar-la.  
6. Els beneficiaris hauran de complir amb el requisit de grandària d'empresa que s'especifique si és el cas en cada convocatòria, de conformitat amb la definició prevista en l'annex I del Reglament (UE) núm. 651/2014, així com en la normativa que poguera modificar-la.  
7. En el cas que l'ajuda es concedisca en forma de préstec, es podrà exigir en les respectives convocatòries la concurrència d'uns requisits de solvència econòmica i financera mínima dels beneficiaris.  
  
8. Les circumstàncies expressades en els apartats anteriors s'acreditaran per mitjà de declaració responsable, sense perjuí que puguen ser objecte de requeriment d'acreditació fefaent.  
  
Article 5. Tipologia d'actuacions i requisits dels projectes objecte d'ajuda  
1. Les actuacions susceptibles de suport a través de subvenció o préstec en el marc de les respectives convocatòries seran aquelles incloses en els plans d'internacionalització de les empreses i que es consideren prioritàries per a aconseguir l'objectiu previst en aquesta Ordre.  
  
En particular, es recolzaran els costos derivats dels conceptes indicats a continuació, si bé s'especificarà en les convocatòries respectives les despeses que es consideraran subvencionables entre els següents:  
  
a) Participació en les fires internacionals en l'exterior que si és el cas s'especifiquen en la respectiva convocatòria.  
b) Pla de màrqueting internacional  
c) Registre de marques en països fora de la Unió Europea.  
d) Despeses corresponents a la certificació de productes en països fora de la Unió Europea, quan així ho exigisca la normativa d'aquests països.  
e) Elaboració de distint material promocional destinat als mercats internacionals. Queda exclòs el material de promoció propi, així com les mostres.  
d) Contractació de personal i/o assessors especialitzats en les distintes àrees de l'activitat internacional que ajuden l'empresa a millorar la seua posició competitiva internacional.  
e) Participació en licitacions internacionals en mercats exteriors.  
  
d) Establiment d'oficines de representació o filials en l'exterior sempre que no suposen la creació de xarxes de distribució.  
f) Desplaçaments a aquells països en què l'empresa tinga previst realitzar accions de promoció  
g) Realització d'esdeveniments internacionals en l'exterior que corresponguen a accions de promoció comercial de les empreses  
h) Qualsevol altra iniciativa relacionada amb activitats que permeten la consolidació i el creixement internacional de l'empresa, sense que en cap cas aquestes consistisquen en l'establiment i explotació de xarxes de distribució en l'estranger o en altres despeses corrents vinculades a una activitat exportadora.  
2. No es consideraran de suport les actuacions que no sent exigibles ajuden a millorar la posició de l'empresa (així, les normes ISO), ni aquelles actuacions que corresponguen a l'activitat ordinària de l'empresa beneficiària. Queden exclosos així mateix les despeses derivades de les mostres i mostraris, i les accions de promoció que es realitzen en territori nacional.  
En cap cas es consideraran despeses subvencionables els impostos indirectes quan siguen susceptibles de recuperació o compensació ni els impostos sobre la renda.  
3. Les accions hauran d'executar-se en el marc d'un desenvolupament sostenible i de foment de la conservació, protecció i millora del medi ambient, i emmarcar-se en les prioritats temàtiques que es definisquen en les respectives convocatòries.  
4. Les instruccions sobre les despeses a imputar als diferents conceptes susceptibles d'ajuda s'establiran en les respectives convocatòries, i el seu desenvolupament en els respectius manuals de justificació per a cada programa o actuació.  
  
Article 6. Quantia de les ajudes  
1. Quan les ajudes es concedisquen en forma de subvenció, les respectives convocatòries establiran la quantia màxima de l'ajuda, que podrà variar en funció de diversos factors com la grandària de l'empresa i/o el seu grau d'internacionalització, però sense que en cap cas puga superar el 60 % dels costos subvencionables i els límits establits en el règim de minimis, la qual cosa suposa que l'import total de les ajudes de minimis concedides a única empresa ?segons la definició establida en l'apartat 2 de l'article 2 del Reglament (UE) núm. 1407/2013, de 18 de desembre, de 2013, no excedirà de 200.000 euros durant qualsevol període de tres exercicis fiscals. Per a les empreses que realitzen per compte d'altre operacions de transport de mercaderies per carretera, caldrà ajustar-se als límits i condicions de l'article 3, apartats 2 i 3 d'aquesta disposició.  
2. Quan les ajudes es concedisquen en forma de préstec, l'ajuda o subvenció bruta equivalent consistirà en la bonificació del tipus d'interés sobre la inversió elegible del projecte. El percentatge màxim finançable podrà ser de fins a 100 % de la inversió elegible del projecte, sense que la quantitat finançada puga superar la xifra de 60.000 euros. El termini màxim d'amortització serà de tres anys i se seguirà per a la seua execució el mètode previst en l'article 12.a d'aquesta Ordre. Serà obligatòria la presentació de garantia de fins al 30 % de l'import del préstec constituïda en metàl·lic o en forma d'aval financer prestat per entitats de crèdit o per societats de Garantia Recíproca que haurà de cobrir tant l'import del préstec avalat com qualsevol despesa derivada de l'incompliment de l'obligació de reembossament. La subvenció bruta equivalent estarà subjecta a l'import màxim de minimis que per a una única empresa estableix l'apartat anterior.  
El càlcul del percentatge de la subvenció bruta equivalent de l'ajuda en forma de préstec bonificat s'efectuarà aplicant la metodologia prevista en la Comunicació de la Comissió relativa a la revisió del mètode de fixació dels tipus de referència i d'actualització (2008/C14/02) i al tipus d'interés del mercat vigent en el moment de la concessió.  
  
3. Les ajudes consistents en préstecs es consideraran ajudes de minimis transparents si:  
a) El beneficiari no està incurs en un procediment d'insolvència col·lectiva ni reunix els requisits per a trobar-se sotmés a un procediment d'insolvència col·lectiva a petició dels seus creditors, i  
b) el préstec està garantit per una garantia que comprenga almenys el 50 % d'aquest i ascendisca bé a 1.000.000 EUR (o 500.000 EUR en el cas de les empreses que realitzen operacions de transport de mercaderies per carretera) al llarg de cinc anys, bé a 500.000 EUR (o 250.000 EUR en el cas d'empreses que realitzen operacions de transport de mercaderies per carretera) al llarg de deu anys; si el préstec concedit és de quanties inferiors a les indicades o/i té una duració inferior a cinc o deu anys, respectivament, el seu equivalent de subvenció bruta es calcularà com una part proporcional del límit màxim pertinent establit en l'article 3, apartat 2, o  
c) l'equivalent de subvenció bruta s'ha calculat sobre la base del tipus de referència aplicable en el moment de la concessió.  
  
Article 7. Sol·licituds  
1. Les sol·licituds i la documentació annexa per a la concessió de les ajudes s'ompliran pels interessats d'acord amb els models i terminis establits en les respectives convocatòries i es dirigiran a la Direcció General de l'IVACE.  
2. La tramitació del procediment serà amb caràcter general telemàtica, si bé en atenció a les característiques dels potencials sol·licitants podrà utilitzar-se el procediment presencial en aquells casos així previstos en la convocatòria respectiva.  
La presentació telemàtica requerirà que el sol·licitant dispose de firma electrònica avançada per mitjà de certificat expedit per la Generalitat o per qualsevol altre prestador de serveis de certificació amb què la Generalitat haja firmat l'oportú conveni, que poden consultar-se en la pàgina web:  
https://sede.gva.es/es/web/sede\_electronica/sede\_certificados.  
La sol·licitud es presentarà en els registres telemàtics indicats en la convocatòria, i si algun dels documents annexos a la sol·licitud no pogueren ser presentats telemàticament, es realitzarà l'entrega d'aquests en forma ordinària per qualsevol de les formes previstes en la legislació del procediment administratiu comú.  
3. La presentació de la sol·licitud portarà implícita l'acceptació de les bases, fins i tot el que disposa la convocatòria respectiva.  
4. Les respectives convocatòries podran restringir el nombre de projectes que puga presentar-se per sol·licitant per a cada actuació o programa convocat.  
5. En tot cas serà obligatòria la presentació de la documentació que a continuació s'indica, si bé la convocatòria respectiva determinarà la documentació específica addicional que si és el cas haja de presentar-se:  
  
a) Imprés de sol·licitud: Els models d'impresos normalitzats (sol·licituds i la resta de documentació) estaran disponibles en l'adreça d'internet de l'IVACE: http://www.ivace.es. Les sol·licituds s'adequaran als models normalitzats i s'ompliran utilitzant els mitjans electrònics o telemàtics proporcionats per l'IVACE a través de l'adreça d'internet indicada anteriorment.  
L'imprés de sol·licitud contindrà la possibilitat d'autoritzar l'IVACE per a consultar les dades d'identitat del sol·licitant i la situació quant al compliment de les seues obligacions tributàries i amb la Seguretat Social, sense perjuí que l'IVACE puga sol·licitar el seu aclariment o esmena en el cas que la informació obtinguda presentara alguna incidència. Així mateix l'imprés de sol·licitud contindrà les declaracions responsables que acrediten que el beneficiari compleix amb els requisits de la convocatòria i de les bases reguladores.  
b) Memòria del projecte segons model disponible en l'adreça d'internet de l'IVACE: http://www.ivace.es, o bé incorporat a la mateixa sol·licitud d'ajuda.  
La memòria servirà de referent per a aplicar els criteris de valoració, d'ací que un defectuós o deficient emplenament, o la seua difícil comprensió, generarà una minusvaloració del projecte o, fins i tot, una denegació de la sol·licitud.  
c) Acreditació de trobar-se al corrent de les seues obligacions tributàries i davant de la Seguretat Social en el cas que no haguera autoritzat l'IVACE per a la seua obtenció per mitjans electrònics.  
d) Si es tracta d'una persona jurídica inscrita en un registre públic, l'IVACE obtindrà directament la informació relativa a la identitat de l'entitat sol·licitant, si bé podrà requerir directament a aquesta la presentació d'algun document concret.  
e) L'empresa sol·licitant haurà de presentar en tot cas declaració responsable referent a totes les altres ajudes de minimis rebudes d'aquesta o una altra administració (independentment dels costos subvencionables) durant els dos exercicis fiscals anteriors i durant l'exercici fiscal en curs que estiguen subjectes al Reglament (UE) núm. 1407/2013 de la Comissió de 18 de desembre de 2013.  
f) Declaració responsable d'altres ajudes rebudes per a les mateixes despeses subvencionables sotmeses a un reglament d'exempció o a una decisió adoptada per la Comissió.  
6. Per a potenciar l'èxit dels objectius d'una convocatòria, l'IVACE podrà traslladar sol·licituds a altres programes o convocatòries d'ajudes, sempre que les característiques dels programes ho permeten, i en els termes que preveu l'article 58 del Reial Decret 887/2006.  
7. Quan la sol·licitud no reunisca els requisits exigits en la legislació vigent en matèria de procediment administratiu comú, o no s'acompanye de la documentació que d'acord amb aquestes bases o amb la convocatòria siga exigible, es requerirà al sol·licitant perquè en el termini de 10 dies hàbils des del següent al de la recepció del requeriment esmene la falta o acompanye els documents preceptius, amb advertència que si no ho fera se li tindrà per desistit de la seua sol·licitud, prèvia resolució dictada en els termes que preveu la legislació administrativa.  
  
Els requeriments que es realitzen per mitjans electrònics s'entendran practicats o rebutjats en els termes que s'assenyalen en la Llei 39/2015, d'1 d'octubre, del Procediment Administratiu Comú de les Administracions Públiques. En aquest sentit, si transcorren deu dies naturals sense que s'accedisca al contingut del requeriment, s'entendrà que la notificació ha sigut rebutjada i es tindrà per realitzat el tràmit de la notificació.  
8. Es delega en les persones que exerceixen la direcció de les àrees ?o si és el cas, serveis- competents per a gestionar la respectiva convocatòria, la resolució de les incidències produïdes amb anterioritat a la concessió, en especial les referides a desistiments, canvi de sol·licitant i canvi de projecte.  
  
Article 8. Ordenació i instrucció  
L'òrgan competent per a la Instrucció del procediment serà la Unitat IVACE Internacional. L'òrgan instructor rebrà les sol·licituds presentades, verificarà que aquestes reuneixen els requisits per a poder ser tramitades i emetrà una preavaluació, i podran assistir-se d'altres àrees de l'IVACE per a comprovar els extrems relatius a la identitat del sol·licitant, així com del personal extern que per raó de la matèria objecte d'ajuda puga ser necessari. L'òrgan instructor serà igualment el competent per al seguiment de les ajudes.  
  
Article 9. Criteris d'atorgament de les ajudes  
Els projectes es prioritzaran atenent als criteris especificats a continuació i a la ponderació que s'especifica sobre un total de 100 punts, si bé per raons degudament justificades es podrà establir en les convocatòries respectives com a únic criteri del moment de presentació de les sol·licituds.  
1. Característiques del projecte. Màxim 75 punts  
a) Qualitat del projecte. Puntuació màxima grup 60 punts.  
- Qualitat del Pla d'internacionalització presentat. Màxim 30 punts  
  
- Coherència entre els objectius plantejats per l'empresa i les accions a realitzar. Màxim 20 punts.  
- Incorporació d'actuacions en països fora de la Unió Europea. Màxim 10 punts  
  
b) Viabilitat del projecte. Puntuació màxima grup 15 punts.  
- Viabilitat econòmica del projecte. S'avaluarà el grau de solvència econòmica de l'empresa. Màxim 10 punts  
- Adequació de la grandària i recursos econòmics de l'empresa al pla previst per l'empresa. Màxim 5 punts  
2. Característiques del sol·licitant. Màxim 25 punts  
a) Recursos humans de l'empresa. Puntuació màxima grup 20 punts.  
- Ràtio entre volum de facturació i nombre d'empleats fixos en l'empresa. Es considerarà de forma positiva les empreses que tinguen nombre més gran d'empleats. Màxim 10 punts.  
- Disponibilitat dels recursos humans de l'àrea internacional de l'empresa per a una correcta execució del Pla de promoció internacional. Màxim 5 punts  
b) Grau d'internacionalització de l'empresa. Puntuació màxima 5 punts.  
Es considerarà de forma positiva a aquelles empreses que s'inicien en la internacionalització.  
Així mateix, com a mesures d'actuació per a afavorir la igualtat d'oportunitats entre dones i homes i d'integració social i laboral de les persones amb discapacitat, les convocatòries de subvencions podran establir com a criteris socials en la valoració de les sol·licituds els següents, amb una ponderació màxima de 10 punts:  
- Que el sol·licitant compte amb un Pla d'Igualtat d'Oportunitats encara que no els siga exigible per la normativa vigent.  
- El percentatge de dones en plantilla, així com el percentatge d'hores de dedicació al projecte per part de dones.  
- La millora de la bretxa salarial respecte a la mitjana nacional.  
- Que el sol·licitant dispose del segell ?Fent Empresa. Iguals en Oportunitats?.  
- El percentatge de persones discapacitades contractades sobre el total de la plantilla per damunt del mínim legal exigible.  
- Els contractes formalitzats amb persones en situació o risc d'exclusió social, centres especials d'ocupació o empreses d'inserció, addicionals als exigibles com a mesures complementàries.  
- Les quantitats aportades pel sol·licitant a ONG i entitats de caràcter benèfic.  
3. En el cas que l'ajuda es concedisca en forma de préstec, es considerarà addicionalment com a criteri d'atorgament de l'ajuda la solvència del beneficiari des del punt de vista econòmic, així com la seua capacitat financera per a escometre el projecte i complir amb les obligacions contretes. Per a això es tindran en compte aspectes com ara dades contingudes en el balanç general anual, el compte de resultats i la memòria econòmica anual, tot això referit a l'últim exercici tancat. Aquest criteri tindrà una ponderació màxima del 20 %.  
  
Article 10. Comissió d'Avaluació  
1. Una Comissió d'Avaluació serà la competent per a elevar a la presidència de l'IVACE proposta de concessió d'ajudes a les sol·licituds presentades a cada programa o actuació convocat, prioritzades segons els criteris d'avaluació aplicats.  
2. Aquesta Comissió estarà composta per la persona que ocupe la direcció adjunta de l'IVACE (Direcció General d'Internacionalització), qui assumirà la Presidència de l'òrgan, per tres integrants de la Unitat IVACE Internacional -un dels quals assumirà la secretaria de la Comissió- i per un integrant de l'Àrea de Suport de l'IVACE, tots ells designats per la persona que ocupe la presidència de l'IVACE.  
En tot cas es procurarà que en la composició de la Comissió es respecte el principi de paritat d'homes i dones, i la capacitació i competència adequades.  
En l'exercici de les seues competències la Comissió podrà comptar amb l'assistència tècnica que considere necessària.  
3. Així mateix la Comissió d'Avaluació elaborarà una relació ordenada de les sol·licituds que es propose desestimar, i n'indicarà la causa; quan aquesta obeïsca a falta de crèdit per a poder-les atendre, sense necessitat de nova convocatòria, i en els termes que preveu l'article 58.2 del Reial Decret 887/2006, podrà acordar-se la concessió quan es produïsca un increment dels crèdits disponibles, seguint l'ordre de puntuació obtingut.  
4. En cas d'empat en la puntuació, tindran preferència en l'adjudicació les sol·licituds els titulars de les quals acrediten que, amb anterioritat a la publicació de la corresponent convocatòria, disposen d'un major percentatge de persones treballadores amb discapacitat en relació amb les seues respectives plantilles, o bé es comprometen a contractar un percentatge major de persones treballadores amb discapacitat durant l'àmbit del projecte objecte d'ajuda.  
Subsidiàriament, en cas d'empat, tindran preferència en l'adjudicació aquells sol·licitants que acrediten que, amb anterioritat a la publicació de la respectiva convocatòria, ocupen major percentatge de persones que es troben entre els col·lectius de població especialment desfavorida, així com de persones amb dificultats d'accés al mercat laboral, com els relacionats en el subapartat 2.c.1 de l'apartat huité de l'Acord de 27 de març de 2015, del Consell, pel qual s'estableixen directrius per a l'aplicació de les clàusules de caràcter social en la contractació de l'Administració de la Generalitat i el seu sector públic, així com en matèria de subvencions de l'Administració de la Generalitat, o bé es comprometen a contractar un percentatge major de persones que pertanyen a aquests col·lectius durant l'àmbit temporal de l'ajuda o subvenció.  
  
Si persisteix l'empat, es tindrà en compte, als efectes de resoldre-ho, la puntuació obtinguda criteri a criteri seguint un ordre decreixent segons ítems de major ponderació.  
5. A la Comissió d'Avaluació que li seran aplicables les normes previstes en la legislació administrativa per als òrgans col·legiats.  
  
Article 11. Resolució de la convocatòria  
1. La presidència de l'IVACE serà l'òrgan competent per a dictar les resolucions d'aprovació o denegació de les ajudes o subvencions convocades.  
2. El termini màxim per a resoldre i notificar la resolució serà de sis mesos a comptar de la publicació de l'extracte de convocatòria en el Diari Oficial de la Generalitat Valenciana. Transcorregut el termini sense que s'haguera notificat resolució expressa, els sol·licitants entendran desestimades les seues sol·licituds per silenci administratiu, tot això sense perjuí de l'obligació de resoldre expressament que incumbeix a l'administració.  
3. La resolució motivada del procediment es notificarà als interessats i les ajudes concedides es publicaran en la Base de Dades Nacionals de Subvencions (BDNS) en compliment del que estableix la Llei 38/2003, de 17 de novembre, amb expressió de la convocatòria, del programa i crèdit pressupostari a què s'imputen, beneficiari, quantitat concedida i objectiu o finalitat de la subvenció.  
4. La resolució de concessió i o denegació esgota la via administrativa. Es delega en la persona titular de la direcció adjunta de l'IVACE (Direcció General d'Internacionalització) la resolució dels recursos de reposició.  
  
Article 12. Obligacions del beneficiari  
A més del que disposa l'article 14 de la Llei 38/2003, de 17 de novembre, seran obligacions del beneficiari:  
a) Realitzar l'activitat o projecte que fonamente la concessió de la subvenció en la forma, condicions i termini establit, i acreditar materialment i econòmicament la seua realització abans del venciment del termini indicat en les respectives convocatòries i en la forma que en aquestes es determine o en el Manual de Justificació que s'aprove per la Direcció General de l'IVACE en el seu desenvolupament, sense perjuí del compliment de les obligacions establides amb caràcter general en l'article 30 de la Llei 38/2003, de 17 de novembre.  
Quan les ajudes suposen la concessió de préstecs, el beneficiari haurà de complir les condicions del préstec relatives tant a la devolució en la forma i terminis fixats en la convocatòria com a la de la presentació de les garanties prèvies que li siguen exigibles. En tot cas per a la determinació de les quotes resultants per al reembossament del préstec es prendrà com a mètode de càlcul el sistema francés o de quotes constants, compostes pel principal més els interessos.  
b) Facilitar totes aquelles dades i informació que siguen requerits per l'IVACE en relació amb les subvencions concedides.  
c) Comunicar a l'IVACE la sol·licitud o obtenció d'altres subvencions, ajudes, ingressos o recursos ?procedents de qualsevol administració o ens públics o privats- que hagueren obtingut o sol·licitat per als mateixos costos subvencionables. Així mateix, i als efectes de computar el límit màxim d'ajuda de minimis que podrà percebre l'empresa, hauran de comunicar també altres ajudes concedides amb subjecció al règim de minimis en l'exercici fiscal en curs i/o en els dos exercicis fiscals anteriors, i independentment de si aquests són per als mateixos costos subvencionables recolzats per l'IVACE com per a qualsevol altre.  
  
d) Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial corresponent, així com conservar els documents ?inclosos els electrònics- que justifiquen l'aplicació dels fons rebuts, mentre pogueren ser objecte de control, sent aquests originals o còpies certificades d'acord amb aquests.  
e) El cofinançament de les ajudes o subvencions amb fons estructurals de la Unió Europea podrà suposar, entre altres, el compliment d'unes obligacions addicionals en matèria de desenvolupament sostenible, promoció de la igualtat entre homes i dones i no discriminació, normes de subvencionalitat de la despesa, durabilitat de les operacions, mesures d'informació i comunicació, manteniment d'una comptabilitat separada, disponibilitat de la documentació relativa a aquestes, el desenvolupament d'aquestes tindrà lloc en la respectiva convocatòria.  
f) Els beneficiaris que reben subvencions o ajudes, pel període d'un any, per imports superiors a 100.000 euros ?o quan almenys el 40 % del total dels seus ingressos anuals tinguen caràcter d'ajuda o subvenció pública, i arriben com a mínim a la quantitat de 5.000 euros o 10.000 euros?, hauran de complir respectivament les exigències establides en els apartats 1.b) i 2 de l'article 3 de la Llei 2/2015, de 2 d'abril, de Transparència, Bon Govern i Participació Ciutadana de la Comunitat Valenciana.  
g) Quan la subvenció finance l'adquisició, construcció, rehabilitació o millora de béns inventariables, els beneficiaris hauran de destinar els béns al fi concret per al qual es va concedir la subvenció durant almenys cinc anys si es tracta d'un bé inscriptible en un registre públic, i durant dos anys per a la resta de béns. No obstant això, en el cas que la subvenció estiga cofinançada per fons estructurals de la Unió Europea, hauran de respectar-se els terminis que la normativa comunitària exigisca.  
  
h) Inserir en el material divulgatiu relacionat amb la difusió del projecte el logotip d'IVACE disponible en http://www.ivace.es.  
i) Complir amb les seues obligacions fiscals i amb la Seguretat Social de manera que quede acreditada aquesta circumstància en el moment previ a l'atorgament de l'ajuda i al del reconeixement de l'obligació per IVACE, en els termes establits en la normativa vigent en la matèria.  
  
j) En tot cas seran aplicables les obligacions que es deriven dels règims de competència en què s'emmarquen les respectives convocatòries d'ajudes.  
  
Article 13. Modificació de la subvenció i reintegrament de les ajudes concedides  
1. El beneficiari haurà de realitzar el projecte objecte de subvenció en la forma descrita en la sol·licitud i en la corresponent memòria, i de manera que es complisca la finalitat de l'ajuda, respectant els costos indicats en la notificació de concessió i pels imports que en aquesta s'especifiquen. En cap cas es podran admetre modificacions que estiguen en contradicció amb els requisits exigits per a l'aprovació del projecte.  
Quan les convocatòries establisquen determinats imports o percentatges màxims o mínims en les despeses del projecte que poden actuar com a requisit per a la seua aprovació, o com a limitadors de l'import de l'ajuda concedida, la justificació del projecte haurà de tindre en compte els esmentats límits per a no donar lloc a la minoració o revocació de l'ajuda. Només en el cas que les diferències, a juí tècnic de l'IVACE, obeïsquen a modificacions sobrevingudes i no imputables al beneficiari en el desenvolupament del projecte, podran admetre's per part de l'IVACE, sense que en cap cas supose un major import de l'ajuda rebuda ni una modificació dels aspectes essencials del projecte.  
  
2. Tota alteració de les condicions tingudes en compte per a la concessió i, en general, l'incompliment de les obligacions per part del beneficiari, podrà donar lloc a la minoració de les ajudes concedides o al desistiment sense efectes, amb exigència, si és el cas, del reintegrament de les quantitats indegudament percebudes i de l'interés de demora des del moment del pagament de la subvenció fins que s'acorde la procedència del reintegrament d'aquesta; quan les ajudes impliquen la concessió d'un préstec haurà de reintegrar-se a més l'import que en concepte de subvenció bruta equivalent haja suposat la concessió de l'instrument financer.  
3. Es delega en els caps d'àrea ?o si és el cas, servei- de l'IVACE competents de la gestió de les ajudes, la resolució de les incidències que es produïsquen després de la concessió, sense que en cap cas puguen suposar una modificació de la baremació efectuada per a l'adjudicació, en especial les referides a renúncies, canvi de beneficiari, possibles pròrrogues per a l'execució i/o justificació d'aquest i canvi de projecte, així com possibles compensacions entre costos en la forma permesa en les respectives convocatòries; la resolució relativa a les possibles minoracions o de desistiment sense efectes de les subvencions concedides es delega en la persona titular de la direcció adjunta de l'IVACE (Direcció General d'Internacionalització).  
  
Article 14. Acumulació d'ajudes  
1. Les ajudes de minimis previstes en aquesta Ordre podran acumular-se amb les ajudes de minimis concedides d'acord amb el Reglament (UE) núm. 360/2012 de la Comissió, fins al límit màxim establit en aquest últim Reglament. Podran acumular-se amb ajudes de minimis concedides d'acord amb altres reglaments de minimis fins al límit màxim pertinent que s'estableix en l'article 3, apartat 2, del Reglament (UE) núm. 1407/2013, de 18 de desembre, de 2013.  
2. Les ajudes de minimis no s'acumularan amb cap altra ajuda estatal en relació amb les mateixes despeses subvencionables o amb ajuda estatal per a la mateixa mesura de finançament de risc, si aquesta acumulació excedira de la intensitat d'ajuda o de l'import d'ajudes superior corresponent fixat en les circumstàncies concretes de cada cas per un reglament d'exempció per categories o una decisió adoptats per la Comissió. Les ajudes de minimis que no es concedisquen per a costos subvencionables específics, ni puguen atribuir-se a costos subvencionables específics podran acumular-se amb altres ajudes estatals concedides en virtut d'un reglament d'exempció per categories o d'una decisió adoptats per la Comissió.  
3. En cap cas l'ajuda podrà ser de tal quantia que, aïlladament o en concurrència amb altres subvencions, ajudes, ingressos o recursos públics o privats supere el cost de l'activitat subvencionada.  
  
Article 15. Entitats col·laboradores  
1. L'àrea o servei gestor de la convocatòria d'ajudes podrà comptar amb entitats col·laboradores que l'auxilien en les tasques d'avaluació, verificació administrativa o in situ, o pagament, en els termes establits en els articles 12 i següents de la Llei 38/2003, de 17 de novembre, General de Subvencions i en el seu Reglament aprovat per Reial Decret 887/2006, de 21 de juliol.  
2. Les entitats col·laboradores hauran de complir els requisits exigits en la Llei 38/2003, de 17 de novembre, i hauran d'acreditar prèviament complir amb la solvència necessària per a poder exercir les tasques d'una manera eficaç, concretament de comptar amb experiència en les matèries objecte de col·laboració i de recursos personals i materials per a poder assumir-les.  
  
Article 16. Subcontractació  
L'activitat objecte de la subvenció es podrà subcontractar per un percentatge que podrà aconseguir fins al 80 % del cost subvencionable, exclòs el relatiu a la contractació de personal en departaments d'exportació de l'empresa que es contempla en l'article 6 d'aquesta ordre.  
  
En qualsevol cas caldrà ajustar-se al que estableix la Llei 38/2003, de 17 de novembre, en matèria de subcontractació, i serà necessària l'aportació de declaració responsable de l'entitat subcontractista segons model normalitzat que no està incurs en cap de les prohibicions establides en l'articule 29.7 de la Llei 38/2003, de 17 de novembre.  
  
Article 17. Justificació de les ajudes  
1. La justificació de les ajudes es realitzarà en el marc del que estableix la Llei 38/2003, de 17 de novembre, i en la Llei 1/2015, de 6 de febrer, de la Generalitat, i, si és el cas, segons el que estableix la normativa aplicable dels fons comunitaris de la Unió Europea en el cas que els projectes estigueren cofinançats pels esmentats fons.  
  
2. El termini per a la presentació de la documentació de justificació finalitzarà en la data que es determine en la convocatòria respectiva o en la resolució de concessió, i en tot cas no podrà ser inferior a quinze dies hàbils des de la recepció de la notificació de concessió.  
3. La justificació de l'ajuda es realitzarà per mitjà de compte justificatiu amb aportació de justificants de despesa i pagament i en la forma exigida en el Manual d'instruccions de justificació de l'ajuda aprovat per resolució de la Direcció General de l'IVACE. En tot cas comprendrà la documentació següent:  
a) Sol·licitud de pagament.  
b) Informe final d'execució del projecte.  
c) Justificants de despesa i pagament.  
5. El Manual d'instruccions de justificació d'ajudes podrà exigir que s'acompanye un informe d'auditor o empresa inscrita en el ROAC (Registre Oficial d'Auditors de Comptes) d'acord amb l'Ordre EHA/1434/2007, de 17 de maig, per la qual s'aprova la norma d'actuació dels treballs de revisió de comptes justificatius de subvencions en l'àmbit del sector públic estatal (BOE 125, 25.05.2007), així com d'un llistat de comprovació del compliment dels requisits del Manual d'instruccions de justificació d'ajudes, firmat per l'auditor i visat pel representant legal del beneficiari.  
  
  
Article 18. Pagament de les ajudes. Bestretes  
L'IVACE procedirà al pagament de l'ajuda una vegada s'haja executat el projecte a què estava destinada, i sempre que haja verificat el compliment de les obligacions exigibles al beneficiari.  
  
Article 19. Control i verificació  
1. Tant les empreses beneficiàries com els tercers relacionats amb l'objecte de la subvenció, hauran de sotmetre's a les actuacions de comprovació, verificació i control financer de l'activitat subvencionada efectuades en qualsevol moment tant per l'IVACE com per qualsevol òrgan de l'Administració Central de l'Estat i de la Generalitat, o de la Unió Europea i els seus representants autoritzats, facilitant en tot moment tota aquella informació que se sol·licite en l'exercici d'aquestes actuacions, i en especial posant a disposició la totalitat de documents necessaris per a una pista d'auditoria adequada.  
2. El control podrà consistir no sols en la verificació del compliment dels requisits i obligacions específiques establides en les bases reguladores i en la convocatòria, sinó també en visita a la seu dels beneficiaris a fi de verificar l'execució material dels projectes.  
  
DISPOSICIÓ ADDICIONAL  
  
Única. No incidència econòmica  
Aquesta Ordre no té incidència pressupostària, ja que no comporta increment de despesa per a la seua posada en marxa i funcionament, sense perjuí de les possibles convocatòries que puguen resoldre's d'acord amb la consignació pressupostària que s'establisca en el corresponent exercici.  
  
  
DISPOSICIONS FINALS  
  
Primera. Desplegament i execució  
La persona titular de la direcció adjunta l'IVACE (Direcció General d'Internacionalització) podrà dictar totes aquelles instruccions de caràcter intern i organitzatiu que siguen necessàries perquè s'adopten les mesures necessàries per a l'aplicació d'aquesta Ordre i de les corresponents convocatòries.  
  
Segona. Entrada en vigor  
Aquesta Ordre entrarà en vigor l'endemà de la seua publicació en el Diari Oficial de la Generalitat Valenciana.  
  
València, 19 d'octubre de 2016  
  
El conseller d'Economia Sostenible,   
Sectors Productius, Comerç i Treball  
RAFAEL CLIMENT GONZÁLEZ


Còpia Permalink ELI